**Bagossy Sándor fazekas népi iparművész, a Népművészet Mestere**

**kiállításának megnyitója**

**Tímárház- Kézművesek Háza, 2017. április 7.**

Kiállítás megnyitónk elején elhangzott Molnár Miklós énekét hallva, az immár klasszikussá vált erdélyi író, Sütő András gondolata öltött testet bennem: *„Amíg egy nép énekel, addig messze hallatszik, hogy létezik.”* S hogy egy másik klasszikussal is ráerősítsek az ének embernemesítő szépségére, Babits Mihállyal folytatom: *„Minden embernek a lelkében dal van és saját lelkét hallja minden dalban, és akinek szép a lelkében az ének az hallja mások énekét is szépnek. ”* Remélem csupa olyan ember gyűlt ma itt egybe, akinek szép a lelkében az ének.

„Tisztesség adassék” minden jelenlévőnek, mindazoknak, akik nem csak szeretik, óhajtják a szépet, hanem cselekednek, tesznek is érte, sőt szépet alkotnak. Belépve a Bagossy Sándor gazdag művészetét bemutató kiállításba, olyan érzése támad az embernek, “templommá lett a terem...” A gondolatot Kuncz Aladár neves erdélyi, majd budapesti szerkesztőtől, írótól kölcsönöztem. A népművészet rangos alkotóinak és alkotásainak teret adó Tímárház kiállításai által valóban „templommá lett” ez a hely, már jó ideje. *„Ki itt belépsz, templomba lépsz be,/ Szentség a munka és erő./ Ez a jövő nagy menedéke,/ Embert egekbe emelő.”* (Juhász Gyula)

Tisztelt Tárlatnyitó közönség, Kedves ünnepelt! Bagossy Sándor és családja, barátai, tisztelői!

Gondolkodtam, hogyan is szólítsalak kedves Sándor Bátyám, a 75. születésnapod tiszteletére, szerteágazó munkásságod bemutatására rendezett tárlaton, ahol azonban csupán töredékének felvillantására vállalkozhattunk itt a Tímárházban.

Szólítsalak Mesternek, Obermeisternek, vagyis Főmesternek, hiszen Diessenben (Németország) a neves krétai mester: Nikos Kavalagakis halála után Te lettél a négynapos Nemzetközi Fazekasfesztivál legrangosabb vendége, rád szállt e megtisztelő cím.

De nevezhetnélek a Népművészet Kétszeres Mesterének, hiszen elébe vágva életrajzi adataidnak, sokan tudják, hogy nagybányai fazekas dinasztia törzsökös tagja vagy, akinek fazekas volt az édesapja, nagyapja, dédapja, ükapja szépapja.; S te már fiatalon (mindössze 29 évesen) elnyerted a Romániai Népművészet Mestere címet, majd Debrecenbe való áttelepülésed után Itthon is a Népművészet Mestere kitüntető cím birtokosa lettél.

Szólítsalak Művésznek, hiszen magas színvonalú kerámiáid, népi iparművész titulusod ezt is sugallják, egy munkásságodat méltató legújabb írás (Erdei Sándor tollából) is Gölöncsérművésznek vagyis Fazekasművésznek titulál.

Vagy hívjalak Tanárnak, Művésztanárnak, hiszen a nagybányai képzőművészeti gimnáziumban közel 19 évig tanitottál, s Debrecenbe való áttelepülésed után is folytattad ezt a nemes feladatot az Újkerti Általános Művelődési Központban, majd a Medgyessy Gimnáziumban, a Bólyai János Általános Iskola és Alapfokú Művészeti Iskolában, s most az ebesi és hajdúszoboszlói Általános és Művészeti Iskolában.

De kiérdemelted a restaurátor elnevezést is, hiszen múzeumok felkérésére középkori edényeket restaurálsz.

Nevezzelek *Három országra szóló fazekas*nak, amely címmel a Magyar Iparművészet 1993-as mutatványszámában szóló írás méltatta munkásságodat, (a romániai, magyarországi és németországi fazekasmissziódat), melyet az akkori kulturális helyettes államtitkár Fekete György (ma a Magyar Művészeti Akadémia elnöke) titkársága révén jutott el hozzád.

De nevezhetnélek a magyar népi kerámia nagykövetének is, hiszen a fazekasfesztiválok, kiállítások révén számos országban öregbíted a magyar népi kerámia gazdag motívum és formakincsét.

Berlin egyik nevezetességébe, a Düppeli Falumúzeumba évtizedek óta évről-évre visszavárt, megtisztelt vendég vagy, a magyar kerámia népszerűsítő fazekas művésze, akiről az SFB (Sender Freies Berlin) egyórás műsort forgatott. Kevesen tudják, hogy egy tekintélyes, az európai fazekasságról szóló könyv is több oldalon mutatja be Bagossy Sándor művészetét, ismerteti kutatómunkájának gyümölcsét. (Anja Notini: Europaische Töpferkunst. Handwerk mit Tradition. Umsschau Verlag Franfurt am Main, 1987. - (Először 1985-ben Stockholmban jelent meg a svéd változat, majd 1987-ben a német változat, Frankfurt am Main-ban)

Kedves Bagossy Sándor! Mindezek mellett, ha idősödő korod természetes számvetéseként megfogalmazott fájdalmadat tenném magamévá, akkor a debreceni be nem fogadásod érzetének hangot adó cikkeket is említhetném, melyek a rólad fogalmazott írásokban is sugallták ezt az érzést, “A népművész, aki külföldön ismertebb”, vagy “Egy kontinens-szerte ismert ismeretlen”. De te mindezekkkel együtt vagy a Bagossy Sándor. S a népdalt hívva segítségül, *“aki dudás akar lenni, pokolra kell annak menni.”* De úgy gondolom, a művészet tisztességgel művelve, előbb vagy utóbb meghozza a méltán megérdemelt, s remélt elismerést.

A forgó korong alakító áhítata - ahogy László Gyula oly találóan jellemezte a fazekas művészetet, téged nem hagy el, kedves Bagossy Sándor. Mindig újabb és újabb kihívások elé állít. Beleszülettél a fazekas hagyományokba.

A népművészeti alkotások a nép életmódjának, anyagformáló természetének és képességeinek, díszítő, szépségteremtő erejének tükrözői. Egyszerű és tökéletes eredményei a teremtő géniusznak. A népművészet értékei, formai jegyei a megtartásnak és a továbbadásnak egyaránt lényeges elemei. Ezek között kiemelt fontossága van a hagyományok, a hagyományos technikai megoldások ismeretének, újrafogalmazásuk képességének, az alkotófolyamatok közösségi jellegének, az alkotó és a felhasználó termékeny egymásra találásának. S nálad ez mind tökéletesen sikerül.

A népművészet sajátos formanyelve, a megalkotás különböző módszerei, a népi kultúra egyszerre nemzeti és egyetemes értékeinek létrehozása teremti meg a különböző népek egymástól eltérő művészetének kölcsönhatásait. Mindenki számára érthetők a sokféle nyelvet beszélők olykor bábelinek tűnő zűrzavarában. Miként a zene, a népművészet is létrehozta ezt az egyetemes jelrendszert.

A kutatók többnyire csak a magyar nyelv nemzeti tudat alakításában, mint egységesítő, nemzetösszetartó, nemzetfenntartó szerepről beszélnek. Pedig a nemzetfenntartó szerepben nagy súllyal szerepelnek a kétkezi munka produktumai, s az azonosító jelképek is. A közös nyelv, kultúra, történelem meghatározó szerepe a magyar nemzeti identitás, vagyis önazonosság kialakításában vitathatatlan.

A népművészetnek a nemzeti és egyetemes jelrendszere, s a belőlük fakadó kölcsönhatások teszik lehetővé sok minden más mellett az emberek, a kultúrák találkozásait. Ez egyben a jövőbe vezető út záloga is, a kétkezi munka dicséretét, értékmérő és értékteremtő voltát is hangsúlyozva. Mesterek kézfogása ez a múltból a jövőbe, a jelenen át.

 A népművészet számos olyan tapasztalatot hordoz, amely példaként szolgálhat a későbbi korok számára is. Nemcsak a művészeknek, hanem a felnövekvő nemzedékek számára is fontosak lehetnek a korábbi nemzedékek alkotásai. A népművészet olyan értékeket és hagyományokat őriz, amely segítheti a fiatalabbakat a múlt megismerésében, a saját kultúrához való szorosabb kötődés kialakításában. Ennek súlyát és felelősségét átérezve vállaltad 1967-től - kimondani is sok -, immáron éppen félévszázadon keresztül a fazekas hagyományok elméleti és gyakorlati oktatását itthon és külföldön iskolákban, szakkörökben, tanfolyamokon, bemutatókon.

Az alkotók stílusát, mintáik sokaságát, alkotásaik színeit, a használt alapanyagokat bár meghatározta a tájegység, ahol éltek, de az alkotói szabadság megmaradt. Olyan alkotások születtek, melyek magukon viselték a tájegység stílusának egyenruháját, de mégis tartalmaztak egyedi jegyeket. A népi kultúrában a közösség mindig ellenőrzése alatt tartotta a tevékenységet, a kézműves csak a tradíció ízlésvilágának megfelelően, az ismert jelképrendszer felhasználásával alkothat. Ahogy tetted, s teszed Te is.

A kerámia létrehozásában a négy őselem játszik szerepet. A tűz, a föld, a víz, és a levegő. A tűz, amellel az EMBER tud bánni vele. A tűz az az erő, ami elválasztja a mulandót a múlhatatlantól, elpusztítja vagy szilárddá teszi a formát, tartóssá teszi, vagy rögzíti a színeket. A tárgyak számunkra élményt és alternatívát kínálnak, lehetőséget nyitnak egy szerethető, természetes környezet felé, felébresztik bennünk az összetartozás érzését – nem csak egymással, hanem a természettel is.

Aki agyaggal dolgozik, olyan mint egy isteni tevékenységet végző mester. A fazekas képe az Ó- és az Újszövetségben is az Isten teremtő, mindenható képességére utal, hiszen Ő is sárból teremtette az embert.

Ki is Bagossy Sándor, ez a sokoldalú ember az életrajzi adatok tükrében?

Bagossy Sándor a Partiumban, Nagybányán született, 1942-ben, fazekas családban. A mai ismereteink szerint a családi fazekas hagyományokat nyolc generációra tudjuk visszavezetni. Bagossy Sándor édesapja műhelyében sajátította el a mesterség alapjait, de tanult édesanyjától is, aki keramikus volt. Bukarestben főiskolát végzett rajz – természetrajz szakon, majd Nagybányán mestervizsgázott, s a család műhelyében folytatta fazekas tevékenységét. A nagybányai Művészeti Gimnáziumban 19 évig tanított.

1985-ben óvónő feléségével és lányával Magyarországra költözött, Debrecenben telepedtek le. Az alföldi nagyvároshoz szoros családi szálak fűzték, édesapja és nagyapja felesége is debreceni lány volt, akárcsak az ő felesége.

Bagossy Sándor munkássága elismeréseként egészen fiatalon megkapta a Romániában a Népművészet Mestere kitüntető címet (1971). Magyarországon a népi iparművész cím (1989) mellett az erdélyi és a debreceni kerámia gyűjtése és újrafogalmazása elismeréseként szintén megkapta a Népművészet Mestere kitüntető címet (2005).

Alkotásait több romániai városban (Nagybánya, Kolozsvár, Bukarest, Marosvásárhely) és Európa nagyvárosaiban (Prága, Amszterdam, Berlin, Potsdam, Lublin, Hamburg, Freithal, Dresda, Hannover, Köln, Magdeburg, Görlitz, Frankfurt am Main, s folytathatnánk a sort) mutatták be kiállítások sokaságán, és értékes díjakkal ismerték el. Faenzában 1965 és 1972-ben aranyérmeket, Párizsban, 1974-ben díszoklevelet nyert. S akkor még nem szóltunk a magyarországi kiállításairól. Nagybányai fazekasműhelyükből számos külföldi országba szállítottak népi kerámiát, még Japánba is.

A fazekas munkái mellett múzeumok felkérésére részt vett középkori edények feltárásában és restaurálásában is.

Tárgyalkotó tevékenysége mellett pályafutásának szerves részét képezi ennek a szép és ősi mesterségnek a tovább örökítése. “Öröm számomra, ha tehetségeket fedezhetek fel” – vallja. Büszke arra, hogy mára sok tanítványának van saját műhelye, s akad közöttük, aki az Amerikai Egyesült Államokban lett műkritikus, vagy kulturális államtitkár Bukarestben. De arra is, hogy nála tanult a nyugat-berlini főpolgármester lánya is. 1976-ban Bukarestben a falumúzeumban rendezett nemzetközi szimpóziumon Jimmy Carternek tartott bemutatót. Carter felesége később amerikai népművészeti szaklapokat küldött neki.

Pályája kezdetén, mint már említettem, 1967-ben került a nagybányai gimnáziumba. Ott 1985-ig oktatta a diákokat a kézműves-mesterségre. Debrecenben előbb az Újkerti Közösségi Házban indított kerámia stúdiót, 1991-től a Medgyessy Ferenc Gimnázium és Képzőművészeti Szakközépiskola, majd a Bólyai Általános Iskola pedagógusa lett, de ma is tanítja a fazekas művészetet, Ebesen és Hajdúszoboszlón, az ottani Alapfokú Művészeti Általános Iskolákban.

Mindemellett Berlinben is tanít, 1986 óta már szinte hazajár Németországba a Düppeli Falumúzeumba, ahol nyaranta rendszeres bemutatók, tanfolyamok keretében ismerteti meg a magyar kerámia szépségeivel, technikai fogásaival a nagyszámú érdeklődőket.

Különböző nemzetközi fazekas fesztiválokon rendre öregbíti díjnyertes munkáival városunk és országunk hírnevét.

Bagossy Sándor a hagyományok tiszteletben tartásával fogalmazza újra kerámiáit, a debreceni butykosokat, szilkéket, céh kancsókat, tálakat, tányérokat, a nagybányai, vámfalusi, izavölgyi, barcasági használati és dísztárgyakat. Ünnepi és a mai háztartások részét képező, mindennapi használati tárgyakat egyaránt készít.

 Itt a kiállításban legnagyobb számban a közép-tiszai kerámiai stíluscsoport kialakítójának számító, meghatározó jelentőségű debreceni kerámiákat láthatunk: fehéres alapszínű, írókázott növényi ornamentikával, madarakkal díszített edényeket, vörösmázas nagyméretű tányérokat, butykosokat, tejesköcsögöket, szilkéket, kantákat, zöldmázas, rátétes díszű oroskancsókat, céhedényeket.

Természetesen nem hiányozhatnak az útnak indító környezet, Nagybánya kerámiai sem. Legjellemzőbb edényféleségük a fazék, a szilke és a korsó volt. A bányai szilkére jellemző a sötétbarna vagy fekete alapszín és a fehér szaruval írt díszítmény. A szilke az ételhordáson kívül evésre is szolgált. Szája széles volt, hogy ha több ember ülte körül, mindenki hozzáférhessen. A nagybányai edényeken jellegzetes díszítmény négyszirmú virág, az ún. bányai virág volt, a karcolt hullámvonal íveiben, de sokszor szerepelt a szőlőfürtös motívum, és a háromszög alakú rácsminta.

Vámfalu fazekas művészetét a fehér alapszínű tányérok képviselik karcolt, illetve szaruval írt barna kontúrú, vörös-zölddel színezett tányérokkal. A díszítmény motívumai erősen stilizált növényi és geometrikus elemekből állnak.

Külön egységet képviselnek a kiállításban a zöld-sárga színkompozíciójú Iza-völgyi kerámiák, melyeket díszítőtechnikaként a sgrafitó mellett az írókázás jellemez.

S rácsodálkozhatunk a míves barcasági kerámiákra is.

A gyerekek nagy örömére szép számmal szerepelnek a különböző formájú figurális sípok, s a hagyományos paraszti világban a belenevelődés szokásaiban oly fontos szerepet játszó, vásárfia gyanánt gyakran szereplő, aprócska edények.

Tisztelt Tárlatnyitó Közönség, Kedves Bagossy Sándor!

Ahogy kedves költőnk Weöres Sándor mondta: *„Egyetlen ismeret van, a többi csak toldás: Alattad a föld, fölötted az ég, benned a létra”.* Ezt a létrát hívja elő minden alkotóból a teremtő!

Tisztelt Tárlatlátogatók, kívánom, hogy a Kosztolányi-sor kísérje életútjukon: *„Az ég legyen tivéletek!”*

Kedves Bagossy Sándor e számvetésre késztető jeles napon mit is kívánhatnék?

Adjon az Isten minden jót! Mitől félünk, mentsen meg, amit várunk adja meg az a nagy Úristen.

S nemzeti himnuszunk költőjének sorait kölcsönvéve, sokunk örömére még sokáig, *“Hass, alkoss, gyarapíts: s a haza fényre derül!”* S a joggal elvárt hazai elismerések is reméljük, rád találnak, s a te arcod is fényre derül.

Debrecen, Tímárház, 2017. április 7.

Dr. Vajda Mária PhD

néprajzkutató,

a Déri Múzeum ny. főmuzeológusa,

 címzetes egyetemi docens